LAST UPDATED: 2018-01-21, 22:28
BELANGRIKER as rugby vandeesweek is die studente-onrus wat ons tot so ‘n paar dae gelede ervaar het. Hier in die Watergat was dit, benewens die rugby, ‘n konstante onderwerp waaroor ons gepraat het.
Soos bekend, is daar uiteenlopende standpunte hieroor. Daar is ‘n groep wat meen hoewel die studente dalk ‘n punt beet het, moet hulle met traanrook, honde en alles wat nodig is, uitmekaar gejaag word want hulle is skuldig aan sinnelose verwoesting, en is op niks geregtig nie as gevolg van hul gedrag. Myns insiens is dit die beginpunt van al die ander verskillende sienswyses. Veral wanneer jy aan die feite begin dink.
Die voorgestelde studiegeld-verhogings is 10 persent, ver bo die inflasiekoers. Die regering en Blade Nzimande self het die staatsubsidie aan universiteite geruime tyd gelede reeds verminder.
Die lewensduurte styg konstant, en veral die middelklas- blanke en swart ouers kan dit eenvoudig nie meer bekostig om vir hul kinders se universiteits-opleiding te betaal nie. Hulle sukkel reeds om skoolgeld by te bring. Om nie eens van die enkel-ouer-situasies in al die bevolkingsgroepe te praat nie.
Dis ook redelik duidelik dat die universiteite, party meer as ander, onkant gevang is omdat hul vooruit-beplanning en bestuur swak was. Dis eintlik lagwekkend hoe die beskuldigings nou heen en weer geslinger word, en hoe almal skielik met die studente simpatiseer. Blade Nzimande moedig ANC-lede aan om saam met die studente te betoog, en President Zuma praat met lof van hul deursettingsvermoe. Hulle moedig eintlik betogings teen hulself aan.
Waarom was dit nodig dat die studente die land moes omkeer om hul sin te kry? Waarom is die situasie by die Parlement nie beter gehanteer nie? Soos ‘n besoeker Woensdag gese het: die ‘bodemlyn’ is die regering het in alle opsigte gefaal … waar gaan hy nou die geld vandaan kry om die subsidie drasties te verhoog? Wie gaan betaal vir die skade wat die studente aangerig het ( hoewel die meerheid van hulle nie gewelddadig was nie)? Gaan iemand iewers minder steel?
Die rugby? Wel gedaan aan die Golden Lions. Hulle het die Curriebeker verdien. Dit wil gedoen wees om 48 uit die beskikbare 50 punte op die Curriebeker-kwalifiseringspuntelys te verdien. Oom Pottie sweef steeds op ‘n wolk … hy was op Ellis (Emirates) park, kuier by sy suster in Germiston en loop glo steeds in ‘n Lions-hemp in die strate rond.
Die Springbokke? Geen probleme nie...die beste span het verlede Saterdag gewen, en verdien die Wêreldbeker. Ons het die spelers, maar hul een-dimensionele spel is die probleem. Oplossing? Totsiens, Heyneke Meyer. Hallo … o gaats, wie?
Ons groetgrappie kom van Tant Babs Hougaard van Hibberdene: Sipho kry ‘n hoenderplaas dmv. die Staat se hervormingsding. Sy buurman, ook ‘n hoenderboer, doen sy broederlike plig en gee hom 100 kuikens om mee te begin. ‘n Week later vra sy buurman hoe dit met die boerdery gaan. “Nie goed nie, meneer, hulle het almal gevrek.”
“Goed, probeer weer. Hier is nog 100.” Twee weke later sien hulle mekaar weer, en die boer kry dieselfde terugvoer. Almal dood. “Nou wat gaan aan, Sipho?”
“Ek dink ek het uitgevind wat ek verkeerd doen. Ek plant hulle te diep.”
Eskom board had to be fast tracked – Minister Brown